ועדת הכלכלה, כנסת 15, פרוטוקול מספר 200, 2000-10-10 10:30

אברהם פורז: אנחנו מקיימים היום ישיבה בנושא הקמת תחנות תדלוק חדשות.

אברהם פורז: זאת למעשה ישיבת מעקב בעקבות החוק שהתקבל לפני כשנתיים, שמטרתו היתה להקל על ההליכים להקמת תחנות דלק חדשות.

אברהם פורז: למרות האירועים הסוערים שעוברים על המדינה אני חושב שאנחנו צריכים להמשיך בעבודה שגרתית כרגיל.

אברהם פורז: כל אחד צריך למלא את חובתו.

אברהם פורז: חובתה של ועדת הכלכלה להתעסק גם בימים כאלה בנושאי כלכלה.

אברהם פורז: אני רוצה להזכיר שהוועדה החליטה - וההחלטות קיבלו תוקף של חוק של הכנסת - לגבי מספר מרכיבים.

אברהם פורז: בתחילה ארצה לשמוע מחברות הדלק איפה הדברים עומדים ואחר-כך נשמע את התגובות של משרדי הממשלה, לראות עד כמה משרדי הממשלה ממלאים את חלקם לפי החוק.

אברהם פורז: האם מישהו מחברות הדלק רוצה לומר משהו?

משה ארז: בוקר טוב.

משה ארז: קודם כל, לגבי תחנות חדשות אני חושב שלא השתנה דבר.

משה ארז: מתוך 225 אתרים שהמינהל היה צריך להקצות על-פי החוק אם אני זוכר נכון הוקצו כ-10-15 אתרים.

משה ארז: על-פי הכרותי הצנועה את האתרים האלה לא תקום שם אף תחנה אחת מכיוון שהאתרים האלה אינם מתאימים לתחנות דלק.

אברהם פורז: מבחינה כלכלית?

משה ארז: לא.

משה ארז: מבחינת התקנות.

משה ארז: להערכתי לא תקום שם אף תחנת דלק.

משה ארז: אני גם רוצה להזכיר שבכל הדיונים שהתקיימו כשדובר על תחנות דלק חדשות נאמר שישנם איתורים מוכנים של המינהל.

משה ארז: מסתבר שכל הסיפור הזה הוא כנראה עורבא פרח.

משה ארז: אני רוצה להזכיר שמתוך זה כשליש או כחצי היו צריכות ללכת לנכים אך כבר שנה חמישית ברציפות שאין כתוצאה מכך כל התפתחות בנושא הנכים.

משה ארז: זאת אומרת, לא ניתנו הרשאות חדשות מהמינהל במשך 4-5 השנים האחרונות לתכנון תחנות עבור נכים.

משה ארז: מצד אחד ישנן תקנות, שבאו באמת להקל באיזורי תעשיה ומסחר ומצד שני הוועדות פשוט מקשות.

אברהם פורז: הוועדות המקומיות או המחוזיות?

משה ארז: הוועדות המקומיות יותר מאשר הוועדות המחוזיות.

משה ארז: יש מקרה די ברור באיזור התעשיה פולג בנתניה של תחנת דלק שהוועדה המקומית סירבה לתת ל"פז" והוועדה המחוזית אישרה.

משה ארז: היה שם ויכוח שלם לגבי הסיפור הזה.

משה ארז: יש מקרה שהגיע לדיון בבית המשפט העליון, אני לא יודע אם על אותו בסיס אבל דומה מאוד, בהרצליה שם היתה סתירה בין החלטות הוועדה המקומית והוועדה המחוזית.

משה ארז: יש הרבה מאוד סיפורים בעניין הזה.

משה ארז: במקביל, ולמרות כל החוקים, התקנות והוועדות מה שקרה בשנתיים האחרונות הוא התפתחות תחנות בלתי מורשות, או בעגה: פירטיות, שקמות חדשות לבקרים ללא שום אישור, לא של משרד העבודה והרווחה, לא של משרד התחבורה, לא של מע"ץ ולא של הוועדות המקומיות או המחוזיות.

משה ארז: אפילו אם נלך לאיזור התעשיה תלפיות בירושלים ניראה כמה כאלה, לא צריך להתאמץ.

משה ארז: לפני כשבועיים המועצה המקומית מבשרת ציון הרסה תחנת דלק כזאת שנבנתה על-יד תחנת נכה במעוז ציון, כך היה גם ברמת השרון.

משה ארז: אלה מקרים בודדים.

משה ארז: כל הכבוד שזה נעשה.

משה ארז: אבל נפתחות תחנות דלק פירטיות חדשות לבקרים ללא שום אישורים.

משה ארז: בהמלצת הוועדה ובתיקון של הוועדה הוכנסה תקנה מאוד חשובה, שהופיעה ברשומות לפני כחודש, בנושא של דיווח על תחנות דלק חדשות.

משה ארז: אני רוצה להזכיר, אדוני היושב-ראש, שאתה המלצת שידווחו על כל מקום שבו יש מיכל ומשאבה מעל 1,000 ליטר, כשההפעלה היא לא לשימוש עצמי.

משה ארז: הדיווח היה צריך להיות תוך 14 יום.

משה ארז: מינהל הדלק נתן בימים אלה הארכה לדיווח הזה, עד 31.11.

משה ארז: אם ידווח על 50% מהתחנות האלה אני חושב שלא נצטרך לדבר בכלל על תחנות חדשות כי נמצא מספרים שמעולם לא חלמנו בכלל שיש במדינת ישראל.

משה ארז: זה המצב כרגע.

אברהם פורז: הם מוכרים דלק לכל דיכפין?

משה ארז: לכל דיכפין.

משה ארז: אני לא יודע איזה דלק מוכרים ומהו גודל הליטר שם, כי זה לא נמצא בשום ביקורת.

משה ארז: יכול להיות שאתה קונה 100 ליטר ומקבל בעצם 95 ליטר.

משה ארז: מבחינת בטיחות ואיכות הסביבה אני לא יודע אם הם משלמים מס.

משה ארז: אני לא יודע שום דבר על תחנות הדלק האלה.

משה ארז: אף אחד לא בודק אותן וכולם מתעלמים.

משה ארז: אלה העובדות.

יעקב פרידגוט: אני רוצה להתייחס בעיקר למטרה העיקרית של אותו תיקון לחוק משנת 1998, שמטרתו היתה לזרז הקמת תחנות דלק, בעיקר על-ידי אותה הוראה שתיקנה את חוק התכנון והבניה וקבעה שבאיזורים מסויימים, כמו איזורי תעשיה, תוכל הוועדה המקומית לאשר ישירות הקמת תחנת דלק בלי להפנות את המבקשים לוועדה מחוזית, כפי שהיה נהוג קודם לכן.

יעקב פרידגוט: מצד אחד המחוקק קבע מה שקבע אבל בפועל בשטח אין שינוי רב לעומת המצב הקודם.

יעקב פרידגוט: זה לאור פרשנות תמוהה של רשויות התכנון.

יעקב פרידגוט: שלחתי ליושב-ראש הוועדה בפברואר מכתב, שאליו צירפתי כדוגמא הנחיה של הוועדה המחוזית במחוז המרכז שהועברה לכל הוועדות המקומיות באותו מחוז: "הנדון: תוכניות תחנות תדלוק בטיפול הוועדה המחוזית - בהתאם לחוות דעת היועץ המשפטי למשרד הפנים יש להעביר כל תוכניות תדלוק, הן אלו שבסמכות ועדה מקומית והן אלו שבסמכות ועדה מחוזית, לאישור ועדת משנה לתחנות תדלוק שליד הוועדה המחוזית".

יעקב פרידגוט: אז מה עשינו?

יעקב פרידגוט: זאת הוראה שיצאה לאחר שהחוק נחקק.

יעקב פרידגוט: זה מכתב מ-28.6.98.

אברהם פורז: הם אומרים את זה לעניין מרחקים מדרכים וצמתים.

יעקב פרידגוט: אז מה הועלנו?

יעקב פרידגוט: אם יש הוראת חוק מפורשת שאומרת - - -

ירדנה פלאוט: אבל זה בוטל.

ירדנה פלאוט: זה כבר לא קיים.

יעקב פרידגוט: אני לא שמעתי שזה בוטל.

יעקב פרידגוט: בבקשה, שיצהירו שזה בוטל ושייתנו הוראות לוועדת התכנון.

יעקב פרידגוט: עובדה שעד היום - ויש גם כמה החלטות של ועדות ערר - למרות הוראת החוק המפורשת, באיזורים שהחוק קבע שמותר להקים תחנת דלק באישור הוועדה המקומית בלבד עדיין מפנים אותם לוועדה המחוזית.

יעקב פרידגוט: מצאו שיטה חדשה, שקודם אומרים, למרות שיש תוכנית מיתאר מקומית, שצריך תוכנית מפורטת.

יעקב פרידגוט: זה לא נובע מסיבה עניינית או תכנונית אלא משיקול זר.

יעקב פרידגוט: עד כמה שאני יודע השיקול הוא זה, שכאשר הוועדה המקומית מאשרת ישירות את תחנת הדלק אז לפי הפרשנות של חוק התכנון והבניה היא לא זכאית להיטל השבחה, כי להיטל השבחה זכאים רק כאשר מדובר באישור תוכנית.

יעקב פרידגוט: זה השיקול הזר, שהוא לא שיקול תכנוני, שעומד בהרבה מהמקרים.

יעקב פרידגוט: לפי החוק אם יש תוכנית מיתאר מקומית שיש בה איזור תעשיה, שלפי התוכנית מותרת תעשיה וכולי אך לא כתוב שם "תחנת דלק", רואים את התוכנית כאילו כתוב בה גם "תחנת דלק".

יעקב פרידגוט: לכן לא צריכים לפנות לוועדה מחוזית ולא צריך שום תוכנית, כי זאת התוכנית שמאושרת.

יעקב פרידגוט: זאת המטרה של תיקון החוק.

יעקב פרידגוט: כדי שהם יוכלו להעשיר את הקופה שלהם, לדעתי גם לא כדין, הם מטעמים לא תכנוניים, משיקולים זרים קובעים שהם רוצים תוכנית מפורטת גם.

יעקב פרידגוט: למה?

יעקב פרידגוט: כי ברגע שיש תוכנית מפורטת יוכלו לדרוש היטל השבחה.

יעקב פרידגוט: לכן מטרת החוק לא מושגת.

דוד ויסמן: אני מסכים עם מה שנאמר פה.

דוד ויסמן: לא רק שלא חל שיפור אלא לדעתי המצב אף החמיר.

דוד ויסמן: אפשר לראות כמה תחנות תדלוק אושרו מאז התקבל החוק וכמה אושרו לפניו.

דוד ויסמן: לדעתי המצב רק החמיר.

דוד ויסמן: המחוקק כנראה צריך להגיע להבנה עם מחלקות התכנון במשרד הפנים כי האווירה שיוצרת מחלקת התכנון במשרד הפנים כלפי הוועדות המחוזיות וכלפי הוועדות המקומיות היא אווירה שיש להקשות, לא לאשר.

דוד ויסמן: שמעתי יותר מפעם אחת שאומרים במשרד הפנים שהחוק הזה הוא פופוליסטי ולכן צריך לשים את כל המגבלות שבעולם על מנת שתחנות תדלוק לא יקומו בהמוניהן.

דוד ויסמן: אם הממשלה והמחוקק רוצים שיקומו תחנות תדלוק, מסיבות שלהם, ואילו משרד הפנים לא רוצה אז צריך לעשות סדר בעניין הזה.

דוד ויסמן: הסדר צריך להיות בין המחוקק לבין משרד הפנים.

דוד ויסמן: שום ועדה מקומית לא תאשר היום תוכניות ברגע שהוועדה המחוזית יודעת שמחלקת התכנון במשרד הפנים מתנגדת לאישורים האלה.

דוד ויסמן: הם צריכים אחד את השני והם פשוט שמים מקלות בגלגלים.

דוד ויסמן: המצב היום אחרי החוק יותר גרוע מאשר היה לפני החוק.

אברהם פורז: רשות הדיבור לנציג מינהל מקרקעי ישראל.

אברהם פורז: מה תפקידך?

משה ארז: אני מרכז נושא תחנות הדלק במינהל מקרקע ישראל.

אברהם פורז: האם זה התפקיד היחיד שלך?

משה ארז: לא.

אברהם פורז: ככה זה נראה.

אברהם פורז: אתה מכיר את ההוראה על מספר המגרשים שצריך לשווק בכל שנה.

אברהם פורז: איפה אתם עומדים בעניין זה?

משה ארז: אולי קודם כל אני אתייחס לנושא הדיון.

משה ארז: יש עוד הוראה, שאנחנו אמורים לאפשר לבעלי זכויות לשנות את ייעוד הקרקע שלהם.

משה ארז: במשך השנתיים האחרונות נעשה מספר רב של עסקאות מול המינהל לתחנות דלק חדשות בעקבות שינוי יעוד.

אברהם פורז: כמה שינויי ייעוד ביצעתם?

אברהם פורז: בכמה מקרים אנשים שהיה להם ייעוד אחר ביקשו להקים תחנת דלק והמרתם להם את זה לייעוד של תחנת דלק מאז התקבל החוק?

משה ארז: מבחינת הרישום של העיסקאות, שהגיעו עד סוף העיסקה, כלומר שילמו את הכסף, שינו את הייעוד והתחילו להקים - יש לנו רישום של 40 תחנות דלק שאושרו סופית.

ירדנה פלאוט: מתי?

משה ארז: מאז תחילת החוק.

משה ארז: מעבר לזה, יש עשרות יזמים שנמצאים בשלבים שונים, אם זה בשלב העברת הכסף ואם זה בשלב התכנון.

משה ארז: ישנו פה איזה מסמך, שתיכף יציגו אותו אנשי משרד הפנים, כמה יזמים ניגשו לוולק"ח.

משה ארז: יש מספר רב של איתורים.

אברהם פורז: לפי הערכתך כמה נמצאים בצנרת?

משה ארז: במינהל מקרקעי ישראל יש 20-30 לפחות ובוועדות התכנון - עשרות רבות.

משה ארז: יש לי כאן מסמך של הוולק"ח לפיו משנת 1997 (בעצם צריך לקזז את אלה שבשנת 1997 עצמה) יש 65 איתורים שעליהם דנה הוולק"ח.

משה ארז: מתוכם בערך 50 מאז תחילת החוק, ובקרקעות חקלאית זה הרוב.

ירדנה פלאוט: כמה אושרו בוולק"ח?

ירדנה פלאוט: אני ביקשתי רשימה ולא קיבלתי.

אברהם פורז: אני אשאל אותם אחר-כך אבל תן לי דעת את העובדות מפיך.

אברהם פורז: תגיד מהנתונים שאתה יודע.

אברהם פורז: האם הוולק"ח מסרבת לרוב הבקשות?

משה ארז: יש מספר רב של פניות שהוולק"ח אישר.

אברהם פורז: תגיד לי בערך.

אברהם פורז: אולי תיקח כמה דקות לבדוק את הנתונים.

משה ארז: הנקודה השניה היא המשימה של איתור אתרים חדשים ושיווקם, הן במיכרז פומבי והן הקצאתם לנכי צה"ל בפטור ממיכרז.

משה ארז: מינהל מקרקעי ישראל התקשר מספר חודשים לפני תחילת החוק עם חברה שתעשה עבורו איתורים והיא איתרה כ-70 איתורים.

משה ארז: עשינו עוד מסננת במע"ץ בוועדות לעניין תחבורתי וחלק מהאיתורים נפסלו.

משה ארז: יש 12 איתורים ששווקו במיכרז פומבי ו-15 איתורים שהועברו לאגף השיקום לתחילת הרשאה לתכנון בפטור ממיכרז.

משה ארז: מינהל מקרקעי ישראל הבין כבר בשנה שעברה שיש דרישה גדולה ל-200 אתרים ולכן הוא הוציא מיכרז פומבי לחברות שיבואו ויאתרו לו אתרים חדשים.

משה ארז: שתי חברות זכו: אחת באיזור המרכז ותל-אביב והשניה באיזור ירושלים, קריית-גת, אשקלון ואשדוד.

משה ארז: שתי החברות האלה עובדות מאז חודש ספטמבר בשנה שעברה.

משה ארז: הקצבנו להן 8 חודשים אבל עד היום הן עדיין לא השלימו את העבודה.

משה ארז: אני רוצה להסביר מה הקושי במציאת אתרים.

משה ארז: האיתורים צריכים לעבור כמה קריטריונים: הקריטריון הראשון הוא בעיקר קרקע פנויה, שזה הקריטריון הכי בעייתי, במיוחד במרכז הארץ.

אברהם פורז: האם גם קרקע שמסרתם לעיבוד עונתי לחקלאים נחשבת כקרקע לא פנויה בעיניכם?

משה ארז: היא לא פנויה.

משה ארז: לא של מושבים ולא של קיבוצים.

משה ארז: אנחנו הרי רוצים לשווק את זה במיכרז פומבי.

משה ארז: אני רוצה להדגים.

משה ארז: במרכז היו מעל 10-15 איתורים שמתחילים להיות בעלי היתכנות.

משה ארז: לאחר שפותרים את הבעיה ומוודאים שהקרקע פנויה אנחנו בודקים את העניין התחבורתי ואחרי זה את הנושא התכנוני, שהוא בסמכות הוועדות המקומיות, בדיון עם ראשי הערים או מהנדסי הערים כדי לאפשר את ההיתכנות התכנונית.

משה ארז: מעבר לשתי החברות האלה מינהל מקרקעי ישראל לקח חברה נוספת באיזור הדרום, שם ראינו פוטנציאל רב.

משה ארז: בנוסף לזה זיהינו את איזורי התעשיה כאיזורים שאפשר די בקלות לשווק דרכם אתרים חדשים.

משה ארז: יש גברת אחת שאנחנו מעסיקים ותפקידה לעבור על כל איזורי התעשיה בארץ, לחפש את האיתורים הפנויים שמתאימים לתחנת דלק ואותם משווקים.

משה ארז: נכון להיום יש איתורים לשיווק.

משה ארז: עדיין המאמץ הזה לא הבשיל אבל בצנרת יש בסביבות 50-60 איתורים של שתי החברות שהזכרתי.

משה ארז: זה יתחיל להבשיל בסוף השנה הנוכחית ובשנה הבאה.

שרית דנה: רק להשלים את הנתונים.

שרית דנה: 63 בקשות הוגשו לוולק"ח מאז 1997, מתוכן 11 סורבו וכל השאר אושרו.

שרית דנה: לכך יש להוסיף מספר עשרות תחנות דלק, לצערי אין לי פה את הנתונים אבל אני אעביר אליכם, שאושרו במ"ם-קו"פיות, שלא בהכרח הגיעו לוולק"ח.

שרית דנה: כך שתמונת העולם איננה בדיוק כמו שצויירה פה.

שרית דנה: לגבי מה שהועלה פה לעניין ועדת המשנה: תמ"א 18 קבעה שצריכים להיקבע מרחקי מינימום להתחברות לדרכים ראשיות ועד אשר יקבעו מרחקי המינימום האלה בהחלטה של המועצה הארצית צריכה כל תוכנית לתחנת תדלוק לעבור התייעצות עם ועדת המשנה לתחנות תדלוק.

שרית דנה: התמ"א לא שונתה ולפיכך עד אשר ייקבעו ההנחיות האלה - והן כבר נקבעו בינתיים - צריכה היתה כל תחנה לעבור התייעצות עם ועדת המשנה לתחנות תדלוק של הוועדה המחוזית, כי זה מה שהתמ"א קבעה.

אברהם פורז: מה קרה בינתיים ששינה את זה?

שרית דנה: בינתיים אושרו ההנחיות למרחקי התחברות.

דוד בריל: ההגבלה היא למרחק מצמתים.

שרית דנה: זאת קודם כל מגבלת בטיחות.

שרית דנה: הכוונה היא לא למגבלת מרחק בין תחנה אחת לאחרת אלא בין תחנת דלק לבין צומת.

שרית דנה: ברגע שאושרו ההנחיות - - -

אברהם פורז: אני מכיר את התוכנית הזאת.

אברהם פורז: הכוונה היא שלא יהיו יותר מדי כניסות ויציאות לכבישים ראשיים?

שרית דנה: בעיקר שלא תהיה סכנה בהתחברות קרובה מדי לצומת ולמחלף.

שרית דנה: אין מגבלה על מרחק בין תחנה לתחנה.

אברהם פורז: אבל ועדה מקומית, שגם היא כפופה לתוכנית מיתאר ארצית, צריכה להיות מודעת לזה.

אברהם פורז: אין צורך במעורבות של ועדה מחוזית בעניין הזה.

אברהם פורז: זה מגבלה שמוטלת מכוח תוכנית מיתאר ארצית והוועדה המקומית צריכה לקחת אותה בחשבון.

שרית דנה: מרגע שאושרו ההנחיות במועצה הארצית, לפני מספר חודשים - -

ירדנה פלאוט: ההנחיות אושרו כבר לפני שנה.

שרית דנה: - - ברגע שאושרו ההנחיות אין יותר צורך בוועדת המשנה.

שרית דנה: לכן יצא המכתב מהוועדה המחוזית שהוקרא פה.

אברהם פורז: אני נתקלתי בשעתו במכתב ממישהו ממחוז חיפה, שכתב שזה נכון שאת תחנות התדלוק רשאית הוועדה המקומית לאשר אבל את הכביש רק הוועדה המחוזית רשאית לאשר.

אברהם פורז: אם זאת הפרשנות אז ברור שכל דבר צריך להגיע לוועדה המחוזית.

אברהם פורז: או שזאת היתה טעות?

שרית דנה: קודם כל, זה נכון.

שרית דנה: דבר שני, זה לא מדוייק.

שרית דנה: יש עשרות תחנות שמאושרות בתוכניות מיתאר בסמכות מקומית.

שרית דנה: כנראה חברת "דור" נמצאת במצוקה כבדה אבל אני אעביר נתונים.

דוד ויסמן: כמה מתוך ה-66 עברו לפי החוק החדש באישור ועדה מקומית?

שרית דנה: רובן הגדול.

אברהם פורז: השאלה היא כמה מתוך התחנות שהוקמו בשנתיים האחרונות הוקמו על סמך תב"ע שאושרה בסמכות ועדה מקומית.

אברהם פורז: כמה אושרו?

אברהם פורז: ברגע שיש היתר זה כבר לא משנה.

שרית דנה: אני לא יכולה לומר כמה הוקמו.

שרית דנה: אני יכולה להעביר לכם נתונים כמה תוכניות אושרו בסמכות מקומית.

שרית דנה: להערכתי עשרות.

שרית דנה: לא ידענו מה הנתונים שאתם מבקשים ולכן לצערי הגברת שעוסקת בנושא איננה נמצאת כאן אבל זה יועבר אליכם.

אברהם פורז: אתם תעבירו לנו רשימה - כמה זמן אתם צריכים, שבוע?

אברהם פורז: - של מספר התוכניות לתחנות שאושרו בסמכות הוועדה המקומית.

דוד ויסמן: יושבים פה נציגים של 4 חברות דלק.

דוד ויסמן: אף אחת אצלנו לא אושרה.

אברהם פורז: אולי אתם לא יודעים.

אברהם פורז: אולי אנשים קודם מקבלים אישור בלעדיכם.

אברהם פורז: אולי השתנה משהו בעניין הזה כך שלא חייבים ללכת קודם לחברה.

דוד ויסמן: יש סיכוי שחלק אצלנו גם אושרו.

אברהם פורז: אמנם אני מוכרח להגיד שאני קצת מאוכזב שלא מוסרים לי את הנתונים עכשיו.

אברהם פורז: גברת דנה, לזה נועדה הישיבה והייתם צריכים לבוא עם הנתונים.

אברהם פורז: אבל מה אני יכול לעשות?

אברהם פורז: חוץ מאשר להביע מחאה אני לא יכול לעשות דבר.

אברהם פורז: אבל אנחנו נקיים עוד ישיבה.

שרית דנה: לעניין היטלי השבחה: עלתה טענה, והיא אכן מבחינת לשון החוק נכונה, שהיטלי השבחה אי אפשר לגבות מתוכנית מיתאר ארצית.

שרית דנה: לכן נטו הוועדות המקומיות שלא להשתמש בתמ"א 18, שאושרה הרבה לפני החוק ושאיפשרה להוציא היתר לתחנת תדלוק במקום שקרקע מיועדת בתוכנית מפורטת לאיזור תעשיה.

אברהם פורז: האם תחנת דלק מול תעשיה זה ייעוד יותר רווחי?

אברהם פורז: האם כאשר למישהו יש ייעוד תעשיה והוא מקבל היתר לתחנת דלק יש בזה השבחה?

שרית דנה: כנראה שכן.

שרית דנה: בכל מקרה, זה מה שהתמ"א איפשרה לפני שנים רבות.

משה ארז: אם הוא יוזם את זה אז כנראה שזה כלכלי.

אברהם פורז: אם הוא יוזם זה עדיין לא אומר שזה כלכלי.

אברהם פורז: השאלה היא אם במסגרת ייעוד תעשיה - זה מין סוג של תעשיה.

משה ארז: צריך לבדוק נקודתית כל דבר.

שרית דנה: התמ"א אישרה לפני זמן רב, הרבה לפני החוק, לא בתוכנית אלא בהיתר, להוציא היתר לתחנת תדלוק בלי צורך להזדקק להליכי התכנון, למרות שיש פה קפיצת דרך מאוד ארוכה ולא ברור שזה באמת הליך התכנון הנכון ביותר.

שרית דנה: גם המועצה היתה מודעת לצורך להקים מספר תחנות ולכן היא אישרה את זה.

אברהם פורז: האם גם את חושבת שוועדות מקומיות, בגלל שהן לא גובות היטל השבחה, עושות להם "את המוות"?

שרית דנה: לא, כי היום יש כבר פסיקה של בית-המשפט העליון לפיה אפשר לגבות היטלי השבחה גם לפי תמ"א 18 ולפיכך לפחות מזה שנתיים המגבלה הזאת איננה מוטלת יותר ואפשר לגבות היטלי השבחה גם אם רק נותנים היתר.

שרית דנה: זאת פסיקה שאנחנו לא תמכנו בה אבל היא התקבלה בבית-המשפט המחוזי ואחר-כך בבית-המשפט העליון.

שרית דנה: זה בניגוד למה שכתוב בחוק אבל בית-המשפט חשב שלא יתכן שיש תוכנית מיתאר ארצית שמשביחה כל תוכנית מקומית ואי אפשר לגבות מכוחה.

שרית דנה: זאת הפסיקה.

שרית דנה: לכן נכון להיום אין יותר עילה מבחינת היטלי השבחה.

אברהם פורז: אין תמריץ לוועדה מקומית היום לעכב תוכנית לתחנת תדלוק.

שרית דנה: נכון, לא לעכב תוכנית ולא היתר, במקום שהיא יכולה לפי תמ"א 18.

אברהם פורז: כלומר, גם מתן היתר מאפשר גביית היטל השבחה.

אברהם פורז: אבל אולי הם לא יודעים את זה.

שרית דנה: אני מניחה שהם יודעים ואם הם לא יודעים אנחנו תמיד יכולים למכור להם שירותי ייעוץ משפטי.

אברהם פורז: אז מה הסיבה שבכל זאת זה הולך כל-כך לאט?

שרית דנה: אני לא בטוחה שזה הולך כל-כך לאט.

שרית דנה: אני מציעה שאני אעביר את הנתונים.

משה ארז: זה הולך כל-כך לאט בגלל שאנחנו לא רוצים לבנות תחנות דלק.

אברהם פורז: ההנחה של כולנו היתה שתחנת דלק היא דבר רווחי.

אברהם פורז: איך אנחנו יודעים שזה רווחי?

אברהם פורז: בגלל שראינו את הסכומים שמשלמים לתחנות שמשתחררות מחוזה, כמה מוכנות חברות הדלק לשלם כדי שהחוזה יימשך.

אברהם פורז: מדובר במיליונים.

אברהם פורז: גם ראינו את הקרבות שנוהלו פה במטרה לבטל חוזים קיימים.

אברהם פורז: לפיכך הנחנו שתחנת דלק זה דבר רווחי.

שרית דנה: אולי התחנות הקיימות הן רווחיות, או לפחות חלקן, אך לא בהכרח התחנות החדשות.

שרית דנה: לא תמיד ברור שכדאי להקים תחנת דלק חדשה.

שרית דנה: אני יכולה להפנות את תשומת לבך לכך שלצד התחנות הרבה מאוד פעמים מתעכבות תוכניות בשל ויכוח עם יזם שרוצה להקים מרכז מסחרי ליד תחנת הדלק, כאשר התחנה מאושרת ואילו לגבי המרכז המסחרי יש ריב במשך חודשים ארוכים.

אברהם פורז: אנחנו יודעים שגם תחנת הדלק עצמה היא רווחית.

אברהם פורז: לדעתנו, לפחות לפי התמונה שהצטיירה פה, היא דבר רווחי.

אברהם פורז: אני מבין את בעיית האיתור של מינהל מקרקעי ישראל.

אברהם פורז: אלה באמת בעיות רציניות מאוד.

אברהם פורז: סיפור אחר הוא גם מי שמסרו לו קרקע לעיבוד עונתי והוא נחשב למחזיק.

משה ארז: בזמן שהחוק תוקן נקבע שיהיו 225 תחנות- 75 תחנות כל שנה.

משה ארז: אם אני לא טועה זה היה במחצית השניה של שנת 1998, זאת אומרת שעד סוף שנת 2000 היינו צריכים להיות עם 225 תחנות דלק.

משה ארז: היתה הצהרה של מינהל מקרקעי ישראל שיש לו איתורים.

משה ארז: בפועל לא רק שאין לו איתורים אלא גם שבאותם 12 מיכרזים אליהם הוא יצא הוא השית את כל ההוצאות על מי שזוכה במיכרז ולא הצליח תוך 3 שנים להקים שם תחנת דלק וקבע שאז השטח חוזר למינהל.

משה ארז: אני שם פה את ידי על כך שבכל 12 האיתורים שכבר יצאו לא תהיה אף תחנת דלק אחת.

משה ארז: אז אל"ף, לא עמדו בזה.

משה ארז: בי"ת, זה חוק.

משה ארז: גימ"ל, המינהל זה המדינה.

משה ארז: אם המינהל מפר את החוק אז מי אנחנו?

אברהם פורז: גברת דנה, האם את לא חושבת שבכל זאת יש איזה מכשולים ביורוקרטיים?

שרית דנה: אולי אני אעביר לכם נתונים על כמה סורבו מבחינתנו.

שרית דנה: אנחנו לא יודעים מה מגישים לוועדות המקומיות.

שרית דנה: היום הכדור עבר אליהם.

שרית דנה: אנחנו דנים בהרבה פחות תחנות דלק מאשר בעבר.

שרית דנה: זה מגיע אלינו במסגרת אישור השר.

שרית דנה: אני אעביר לכם נתונים כמה סורבו וכמה אושרו.

אברהם פורז: האם השר מבקש בכל מקרה כזה להביא תוכנית לאישורו?

שרית דנה: לא.

שרית דנה: לפי החוק כל תוכנית, לרבות תוכנית בסמכות מקומית, מועברת לעיון השר, לפי סעיף 109.

שרית דנה: במקום שיש קשיים אנחנו קובעים אותה "טעונה אישור".

שרית דנה: במקום שלא, אנחנו לא קובעים אותה "טעונה אישור".

שרית דנה: אבל אם נקבע שהיא "טעונה אישור" במרבית המקרים היא מתאשרת, ויש מקרים שלא.

שרית דנה: אני אעביר נתונים על כמה מקרים אושרו וכמה מקרים סורבו.

משה ארז: אני רוצה לעדכן שהיתה תחנת דלק בצפון שהוצאנו אותה במכרז ופשוט אף אחד לא בא לקחת אותה.

משה ארז: אני רוצה להגיד שההנחה שתחנת דלק היא דבר רווחי היא לא תמיד נכונה.

משה ארז: תלוי באיזה איזור.

רן מזור: אני מנהל התכנון של חברת "טן", שהיא חברה חדשה יחסית.

רן מזור: נתקלנו בצפון בבנימינה, ואני מניח שאנחנו לא היחידים, בכך שהוועדה לאיכות הסביבה של הוועדה המחוזית החליטה על הגנת הנופים לאורך כביש 4 והם לא נותנים אישורים כי כל תחנת דלק לטענתם פוגעת בנוף.

רן מזור: שם הוועדה המקומית תמיד מחליטה להעביר את זה או למשרד הפנים או לוועדה המחוזית, גם בקטע של איכות הסביבה, וגם שם נתקעים.

רן מזור: אני מניח שאנחנו לא היחידים.

שרית דנה: האם יש שם איזה מרכז מסחרי ליד?

רן מזור: לא, כלום.

רן מזור: רק תחנת דלק.

רן מזור: הם טוענים שזה פוגע בנוף, בשיחים ובדרדרים.

רן מזור: זה פשוט לא מובן לי.

אברהם פורז: האם אתה יכול לאתר את האינפורמציה ולהביא לנו לישיבה הבאה או אפילו להעביר את זה לפני כן?

אברהם פורז: אני רוצה להבין למה פנו לוועדה המחוזית.

דוד ויסמן: יש גם דוגמאות של תוכניות שמאושרות בוועדה המקומית ומגיעות לוולק"ח והוא שולח לוועדה המחוזית.

אברהם פורז: זה אולי להתייעצות.

שרית דנה: לא מאז אישור ההנחיות.

דוד ויסמן: גם אחרי אישור ההנחיות.

דוד ויסמן: אני אשלח לך דוגמאות.

שרית דנה: אשמח לראות.

רן מזור: אותו דבר בוולק"ח.

רן מזור: אנחנו נתקלנו בכך פעם או פעמיים ולקח שנה-שנה וחצי עד שבכלל קיבלנו תשובה שלילית, וזה אחרי שטילפנתי כל שבוע.

רן מזור: העניין הזה לא מובן לי.

יוסי שק: אני מהחברה להגנת הטבע.

יוסי שק: אנחנו הגענו לדיון הזה לא מתוך איזה התנגדות גורפת להקמת תחנות דלק אבל דווקא הדוגמא האחרונה של מר רן מזור היא דוגמא טובה כדי להביא בפני יושב-ראש הוועדה והוועדה צד נוסף שהוא האינטרס הסביבתי-נופי שמתחבר לאינטרסים ציבוריים.

יוסי שק: מי שמכיר את תמ"א 18 יודע שיש תחנות דלק דרג א', דרג ב' ודרג ג' וכמובן כל דרג נותן זכויות פיתוח אחרות.

יוסי שק: אני רוצה לסייג את דברי.

יוסי שק: אני יודע שחברות הדלק משקיעות לא מעט מאמצים ולא מעט משאבים לעשות שיקום וגינון, לעשות את אותו מיגון נופי ואקוסטי בשביל להקטין את המפגעים הסביבתיים של תחנות דלק.

יוסי שק: עם כל זה, קורה שתחנות דלק נמצאות מבחינת המיקום - ולכן זה לא גורף אלא זה לגופו של עניין - ליד שטחים שהם שטחי פנאי, ליד שטחים שהם יערות או שמורות טבע.

יוסי שק: אני יכול להביא דוגמא מאיזור כביש מספר 4 באיזור פארק השרון.

יוסי שק: במרכז בקעת הנדיב (אני גם במקרה תושב האיזור) היתה דילמה.

יוסי שק: מדובר על כל המרחב שבין זכרון יעקב בצפון, בנימינה במערב וגבעת עדה במזרח.

יוסי שק: זה איזור מאוד יפה של כרמים ושטחים חקלאיים.

יוסי שק: לתחנת הדלק במרכז בקעת הנדיב יש בהחלט משמעות ומחיר נופי שראוי וחשוב לשקול אותו: האם מבחינת ההתייחסות, הכדאיות והמחיר הכולל של תחנת הדלק אכן המיקום הזה הוא מיקום ראוי ולא למשל לחילופין בצמוד לשטח בנוי או להסתפק בתחנות הקיימות.

יוסי שק: לגופו של עניין, ההתנגדות לתחנות דלק מסויימות אינה התנגדות גורפת או קנטרנית אלא היא התנגדות עניינית בשל המיקום של התחנה וההשפעות שלה.

יוסי שק: כפי שהוזכר פה, יכול להיות מרכז מסחרי של אלפי מטרים מרובעים ושל מאות מטרים מרובעים של שטחי חניה, עם כל המשמעות הסביבתית של זיהומים שיכולים לפגוע באינטרס של פנאי, באינטרס של נופש, באינטרס של שימור נוף, באינטרס של שימור הטבע והסביבה.

יוסי שק: מהטעם הזה חשוב שהוועדה תעלה בפניה במסגרת הדיון על תחנות דלק את המשמעות של היבטים וכלים נוספים, שראוי וחשוב להתייחס אליהם במסגרת חוק התכנון והבניה, מהדרג הארצי דרך התמ"א ובוודאי שאחר-כך בוועדות המחוזיות והמקומיות, שלצערנו - ובזה אני מסיים את דברי - לעתים לא ערות מספיק, לא בגלל שהן עושות את מלאכתן לא טוב, לא ערות מספיק דרך האינטרס המקומי להיבט הציבורי הכולל.

יוסי שק: בקעת הנדיב, שוב כדוגמא ספציפית, היא אינה רק עניינם של תושבי בנימינה או זכרון יעקב.

יוסי שק: אני רואה בזה מעניינו של כלל הציבור, של תושבי מדינת ישראל.

יוסי שק: לכן התנגדות ספציפית לתחנת דלק כזאת או אחרת במסגרת החוק אני חושב שהיא רלוונטית, היא ראויה ונכונה, כמו כל שיקול כולל לגבי פרוייקט כזה או אחר.

אברהם פורז: אני רק יכול להעיר שאתה צודק לגמרי.

אברהם פורז: אין לי שום ויכוח איתך.

אברהם פורז: אם אנחנו רוצים תחנות דלק זה לא אומר שבכל מקום, תמיד וללא כל תנאי.

אברהם פורז: ברור שכל השיקולים שציינת צריכים להיות מובאים בחשבון.

אברהם פורז: מצד שני אנחנו רוצים, באותם מקומות שזה נסבל - כי בכלל כל הפיתוח הוא על גבול הנסבל.

אברהם פורז: רבים מאיתנו היו רוצים שהטבע ישאר כפי שהוא, ללא כבישים, ללא מחלפים, ללא מנהרות, ללא חשמל.

יוסי שק: אני מדבר על איזון.

שוקי בונס: אני רוצה להעביר לכם נתונים על מספר תחנות התדלוק בישראל משנת 1994 ואילך.

שוקי בונס: בכל זאת נפל דבר.

שוקי בונס: עיניכם הרואות שמשנת 1994 ועד ספטמבר 2000 עלה מספר תחנות הדלק ב-180 תחנות.

שוקי בונס: זה הודות למאמצים שעשתה הוועדה הזאת בין היתר.

שוקי בונס: אני סבור ששיפור הגרף בשנה הבאה ישתטח לגמרי אבל זאת דעתי הפרטית.

שוקי בונס: הסיבה היא מה שרמז מנכ"ל סונול, שהעסק לא ממש כדאי.

שוקי בונס: מתוך 60 תחנות שתיפתחנה בשנת 2000 חברת פז תפתח 6.

שוקי בונס: לא כי אין לה איתורים אלא כי זה פחות כלכלי.

שוקי בונס: גם הסיבה לכך נאמרה כבר קודם, אני לא רוצה לחזור על דברים שנאמרו אבל אולי זאת תהיה מעין ראייה מסכמת.

שוקי בונס: הסיבה היא, אדוני היושב-ראש, כפי ששמעת בוועדה הזאת, שיש אלפי תחנות דלק, תחנות חצר, מיכלים, מיכלים עם משאבות, משאבות בלי מיכלים, whatever, ודרכם נמכר הדלק בישראל.

שוקי בונס: זו הסיבה שהתחנות הציבוריות הן פחות כלכליות.

שוקי בונס: אני חושב שמעניינה של הוועדה הזאת להמשיך ולקדם גם את הנושאים האלה, בהחלט לפתוח את צווארי הבקבוק, שזה פשוט סיפור חלם, אבל מצד שני להילחם מלחמת חורמה באותה תופעה שהיא עבירה על החוק, כדי לא לאפשר פגיעה בתחנות הציבוריות.

אברהם פורז: אני מסתכל על הגרף שלך שנמצא בסימן עלייה.

אברהם פורז: לא חל פה שום מפנה דרמטי מאז קבלת החוק.

אברהם פורז: בין 96-97 נוספו 50 תחנות, בין 97-98 נוספו 50 תחנות, בין 98-99 נוספו 40 תחנות ובין 99-2000 נוספו 30 תחנות דלק.

אברהם פורז: זאת אומרת, קצב העלייה לא מקבל שום תנופה בעקבות קבלת החוק אלא אפילו הייתי אומר האטה מסויימת.

אברהם פורז: אלא אם כן יש משהו בצנרת שייתן לנו תוך זמן מה איזה קפיצה.

משה ארז: התופעה של העלייה בין 96-97, אז נוספו 50 תחנות דלק, מוסברת בכך שאז כל החברות הדלק גילו את הצפון ובנו תחנות דלק על קרקעות פרטיות, בחלקן העיקרי קרקעות פרטיות של ערבים באיזור הצפון.

משה ארז: בתקופה קצרה מאוד נבנתה כמות גדולה מאוד של תחנות דלק.

משה ארז: לכן צדקת כשאמרת שהחוק לא השפיע לטובה אלא להיפך.

משה ארז: אנחנו רואים ירידה והירידה תהיה עוד יותר גדולה.

אברהם פורז: הדבר היחיד שיכול להיות, ואת זה אנחנו עוד נבדוק בהמשך, הוא שבגלל ההליכים הממושכים אצלנו זה לא נתן את אותותיו עכשיו ואולי ייתן בשנה הבאה, יכול להיות.

אברהם פורז: אבל על זה אנחנו נצטרך לקבל מכם נתונים וגם ממשרד הפנים, על מספר התחנות שמאושרות ועל כל הדברים האלה, כי אחרת אנחנו לא רואים שיפור.

אברהם פורז: לא מספיק שזה עולה כל הזמן.

אברהם פורז: גם מספר האוכלוסין בישראל גדל בכ-25% בעשור הזה.

אברהם פורז: במקביל לגידול במספר תחנות הדלק יש גם עליית רמת חיים ועליית רמת מינוע.

אברהם פורז: נדמה לי, בלי שאני אבדוק, שכל תחנת דלק מוכרת היום יותר ליטרים מאשר מכרה בתחילת שנות ה-90.

משה ארז: להיפך, יש ירידה במכירה של התחנות.

משה ארז: אני חוזר עוד פעם, מתעלמים מכך ששליש מהדלק במדינת ישראל נמכר לא באמצעות תחנות הדלק הציבוריות.

משה ארז: מוכרחים לזכור את זה.

משה ארז: כשליש, והכמות הזאת הולכת וגדלה.

משה ארז: בדוח מבקר המדינה מ-1998 נכתב שהוא גילה בישוב רהט 110 תחנות דלק.

משה ארז: לפני כ-2-3 חודשים - הראיתי את זה גם לשרה לאיכות הסביבה - הסתבר שבבית-הקברות ברמת השרון מיכלית מוכרת דלק למוניות.

משה ארז: השם ידוע, שום דבר לא מוסתר.

משה ארז: אין שום הגנה, שום בטיחות, שום כלום.

משה ארז: עומדת מיכלית דלק ליד באר מים ומוכרת דלק.

משה ארז: נעשה משהו קטן.

משה ארז: דבר אחד הוא מה שהזכרתי, התקנה שאושרה כאן וכבר נרשמה, באשר לפרסום.

משה ארז: אני חושב שאם זה ייעשה ואם ינקטו צעדים על-פי חוק העונשין, לפחות נדע.

משה ארז: דבר שני, משרד העבודה והרווחה עומד להוציא תקנה, שכבר נשלחה להערות, האומרת שמחסן קמעונאי לשם מכירת דלק ישונה וישמש רק כמחסן קמעונאי למילוי מיכליות, כפי שהיה צריך להיעשות בהתחלה, לצורך מכירת דלק לחימום בתים וכולי, ולא כתחנת דלק.

משה ארז: וכפי שהזכרתי מבחינת איכות הסביבה, יש 740 תחנות דלק ציבוריות שמנוהלות, שמורות - אולי לא עומדות בכל התקנים - אבל במקביל יש כ-15,000-20,000 תחנות דלק שאינן ציבוריות ושמזהמות את המדינה.

ירדנה פלאוט: מר יואב ערמוני מסיים את תפקידו בסוף החודש ולכן הוא לא הגיע.

ירדנה פלאוט: הוא לא עושה חפיפה כעת כי עוד אין לו מחליף.

ירדנה פלאוט: אני עוסקת בעניין של התכנון במשרד לתשתיות לאומיות ולכן אני כאן.

ירדנה פלאוט: תמ"א 18 הקלה הרבה את העניין של הוצאת היתרים אך אנחנו שומעים כל הזמן מצד שני תלונות בלתי פוסקות מחברות הדלק ומתחנות הדלק.

ירדנה פלאוט: עשינו איזה סקר, העברנו שאלון בכל הוועדות המקומיות ובכל הוועדות המחוזיות כדי לברר איפה תקועות התוכניות.

ירדנה פלאוט: עד עכשיו אנחנו עוד לא מבינים.

ירדנה פלאוט: גם בעניין של ההתחברויות סיימנו עם מע"ץ וגם הנושא של תמ"א 18 מקל וגם לא ראיתי שבוולק"ח יש כל-כך הרבה תוכניות.

ירדנה פלאוט: התלוננו שתוכניות נתקעו אך כשבדקנו את זה לא ראינו שזה היה כל-כך קריטי.

ירדנה פלאוט: אז ניסינו לראות איפה זה תקוע.

ירדנה פלאוט: התשובות מהוועדות המקומיות פשוט היו מגוחכות.

ירדנה פלאוט: קיבלנו תשובות שאי אפשר לעשות איתן שום דבר.

ירדנה פלאוט: אנחנו נעשה כעת שאלון אחר לגמרי וננסה לקבל מהם אינפורמציה.

ירדנה פלאוט: בוועדות המחוזיות לא מצאנו הרבה דברים שנתקעו.

אברהם פורז: אני לא מבין את מה שאמרת כעת.

אברהם פורז: האם הוועדות המקומיות לא ענו בכלל?

ירדנה פלאוט: חלק לא ענו בכלל וחלק ענו בצורה כזאת שבכלל אי אפשר להבין איפה זה תקוע, האם זה תקוע, מתי זה נכנס ומתי זה יצא.

אברהם פורז: למה שאתם לא תקימו איזה מינהלת סיוע להקמת תחנות תדלוק, כדי שמי שרוצה יוכל לפנות אליכם ותוכלו לתת לו אינפורמציה מרוכזת, על החקיקה, על התנאים וכדומה?

אברהם פורז: כמו לשכת מודיעין לתיירים.

ירדנה פלאוט: קלעתי לדעת גדולים.

ירדנה פלאוט: ביקשתי עכשיו ממנכ"ל המשרד, מר אפרתי, להקים ועדה שתהיה מורכבת מהגופים שעוסקים ברישוי התחנות.

ירדנה פלאוט: המשרד לתשתיות לאומיות ינהל את זה.

ירדנה פלאוט: כך כל אחת מהחברות תוכל לבוא ולהגיד: כאן תקועה תחנה, שם תקועה תחנה, כאן לא אישרו לנו.

ירדנה פלאוט: לוועדה הזאת תהיינה סמכויות כך שהיא תוכל להיכנס לוועדות התכנון.

ירדנה פלאוט: בינתיים זה עדיין לא קרם עור וגידים.

ירדנה פלאוט: אנחנו לא הולכים לקבל החלטות במקום ועדות התכנון ואין לאף אחד שום אינטרס כזה אבל יכול להיות שנזרז את העניינים אם ניכנס קצת לעבודה של אחרים.

ירדנה פלאוט: התחלנו לדבר על זה גם עם היועץ המשפטי, עו"ד אחז בן-ארי, שבינתיים גם עזב.

ירדנה פלאוט: עוד לא הצלחנו לאתר את המקום שבו זה תקוע, על אף כל השאלונים האלה.

ירדנה פלאוט: היתה עכשיו דוגמא של חברת "דור", שבמודיעין יש לה תוכנית מאושרת לתחנת תדלוק.

ירדנה פלאוט: הכל היה מאושר ופתאום הודיעו להם שהתחנה הזאת לא תהיה.

ירדנה פלאוט: למה?

ירדנה פלאוט: כי לוקחים עכשיו את מתחם ציפור, לוקחים את התוכנית המאושרת הזאת והיום עושים תוכנית חדשה ולכן התחנה הזאת שכבר שווקה לחברת "דור" לא תקום.

דוד ויסמן: רק לעדכן אותך, בית-המשפט אישר שהיא תקום.

ירדנה פלאוט: שמעתי על החלטת בית-המשפט.

ירדנה פלאוט: אבל איך אפשר?

ירדנה פלאוט: אתה כבר מעביר את הכל, מגיע לסוף הדרך ואז אומרים לא.

ירדנה פלאוט: אני על הגל הזה עליתי ואני גם בקשר עם מודיעין וגם עם משרד הבינוי והשיכון, שם יושב האדריכל הראשי שהחליט לשנות את התוכנית.

אברהם פורז: יכול לקרות באופן חד-פעמי שרוצים לשנות תוכנית.

ירדנה פלאוט: זה לא חד-פעמי.

ירדנה פלאוט: על הדברים האלה אנחנו מנסים לעלות.

ירדנה פלאוט: אבל בעיקר אנחנו לא מצליחים לקבל תשובות מהוועדות המקומיות.

ירדנה פלאוט: אני לא יודעת אם זה היה הצעד הנכון לנקוט.

ירדנה פלאוט: אנחנו לא מצליחים לקבל תשובות ולכן נעביר עוד שאלון.

ירדנה פלאוט: ננסה גם להקים את הוועדה.

ירדנה פלאוט: אבל איפה זה תקוע - אנחנו בינתיים עוד לא הצלחנו למצוא תשובה.

ירדנה פלאוט: אני לא חושבת שאפשר לבוא בטענות לתמ"א 18 או להתחברויות.

ירדנה פלאוט: הדברים האלה נעשו.

ירדנה פלאוט: עכשיו בשטח אנחנו לא מצליחים להבין איפה זה תקוע.

ירדנה פלאוט: בקשר לתחנות הפירטיות שהוזכרו כאן, אנחנו עשינו סיור ומצאנו מצב ממש מבהיל.

אברהם פורז: עכשיו יש לכם סמכויות.

אברהם פורז: נתנו לכם סמכויות, לפי חוק רישוי עסקים, שהיו בעבר רק בידי הרשויות המקומיות.

אברהם פורז: יש לכם היום אפשרות לפי חוק רישוי עסקים לפנות לבית-המשפט ולבקש צו סגירה.

ירדנה פלאוט: אני אעביר את זה למחלקה המשפטית שלנו.

ירדנה פלאוט: אני לא עסקתי בזה.

ירדנה פלאוט: מר יואב ערמוני עסק בזה.

שרית דנה: יש סמכות למשרד לאיכות הסביבה ולמשרד הפנים.

שרית דנה: משרד התשתיות אינו מעורב ברישוי תחנות דלק.

אברהם פורז: לפי דעתי יש להם סמכות לפי חוק רישוי עסקים.

ירדנה פלאוט: אני יכולה לברר את זה במחלקה המשפטית שלנו.

ירדנה פלאוט: אני לא התעסקתי בקטע הזה.

ירדנה פלאוט: הם צודקים שהמצב, גם מבחינת איכות הסביבה, הוא קטסטרופלי וגם מבחינת תחנות התדלוק שעוסקות בצורה מסודרת.

אברהם פורז: אני אבדוק את זה.

אברהם פורז: אמרי לי, מה אתם עושים עם הסיפור הזה של הדלקנים, שנתנו לכם סמכות בחוק?

אברהם פורז: זה נקרא פזומט או דלקן וכדומה וביקשנו שיהיה משהו אוניברסלי, כך שהנהג לא יהיה כפוף רק לתחנת דלק אחת.

ירדנה פלאוט: בזה עוסק מר יואב ערמוני.

ירדנה פלאוט: אני לא עסקתי בכך וקשה לי לענות לך.

דוד ויסמן: מחכים לתקנות.

אברהם פורז: לכן אני שואל אתכם מה עם התקנות.

אברהם פורז: אני מבין שאין עדיין תקנות.

ירדנה פלאוט: זה שייך למינהל הדלק ואני ביחידה לתכנון כך שאני לא יכולה לענות.

אברהם פורז: מר יואב ערמוני עוזב ואין מחליף?

ירדנה פלאוט: עושים עכשיו מיכרז פנימי.

יוסי כספי: אני מייצג את נכי צה"ל בתחנות דלק.

יוסי כספי: רציתי להגיד פעם שלישית את מה שאמרתי בפעמים קודמות.

יוסי כספי: עוד אלף תחנות דלק לא יביאו את הרפורמה.

יוסי כספי: מטרת ההתכנסות שלנו כאן היא הרפורמה והורדת מחירים.

יוסי כספי: יש בארץ משאבות דלק עם יכולת אספקה לאוכלוסיית רכב פי 2.5 מהקיים היום.

יוסי כספי: מה שכובל את הרפורמה ואת התחנות זה החוזים בין החברות לבין התחנות.

יוסי כספי: לכן חבל להשקיע מאמצים בעוד תחנות כשהרפורמה אצלנו בכיס הקטן.

יוסי כספי: אם יתנו את האופציה לרכוש דלק זול, ויש דלק זול בארץ, אז ב-8:00 תפרוץ הרפורמה וב-8:10 תהיה תחרות אימים.

אברהם פורז: נכון ששמעתי את זה יותר מפעם אחת.

יוסי כספי: שמעו אך שום דבר לא נעשה.

אברהם פורז: אנחנו בזה שמים פסיק, לא נקודה.

אברהם פורז: אנחנו נקיים ישיבה נוספת ואז נקבל דיווח ממשרד הפנים.

אברהם פורז: אנחנו מבקשים גם מהמשרד לתשתיות לאומיות - נכון שהשר הקודם עזב אבל אין סיבה שמינהל הדלק לא יכין תקנות בעניין הדלקנים.

אברהם פורז: אנחנו רוצים שיהיה משהו אוניברסלי ואפשר יהיה לתדלק בכל מקום עם הדלקנים האלה, עם המכשירים האוטומטיים.

אברהם פורז: אנחנו ננסה גם לבדוק עם מינהל מקרקעי ישראל.

אברהם פורז: נבקש מכם להעביר לנו דיווחים מאוד מדוייקים.

אברהם פורז: אנחנו רוצים לבדוק איפה המכשולים ולמה זה מתקדם כל-כך בעצלתיים.

אברהם פורז: אני מודה לכם בשלב זה.

אברהם פורז: תודה.